**Ārpusģimenes aprūpes atbalsta centru sadarbība ar bāriņtiesām un sociālajiem dienestiem jaunieša patstāvīgas dzīves uzsākšanas plānošanai un atbalstam**

**Normatīvais regulējums**

**Ministru kabineta noteikumu Nr.857 “Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās” 23.punkts:** Ārpusģimenes aprūpes pakalpojumu sniedzējs (šo pašu noteikumu 2.punkts - ārpusģimenes aprūpes pakalpojumu sniedzējs ir aizbildnis, audžuģimene vai ilgstošās sociālās aprūpes un sociālās rehabilitācijas institūcijas vadītājs) sešus mēnešus pirms bērna pilngadības sasniegšanas informē pašvaldību, kuras bāriņtiesa pieņēmusi lēmumu par bērna ārpusģimenes aprūpi, par laiku, kad bērnam beidzas ārpusģimenes aprūpe un viņam būs nepieciešams atbalsts izglītības iegūšanā un patstāvīgās dzīves uzsākšanā, kā arī palīdzība dzīvokļa jautājuma risināšanā.

**Ministru kabineta noteikumu Nr.857 “Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās” 24.punkts:** Ārpusģimenes aprūpes pakalpojumu sniedzējs sadarbībā ar bāriņtiesu sešus mēnešus pirms bērna pilngadības sasniegšanas viņu rakstiski informē par tiesībām saņemt palīdzību dzīvokļa jautājuma risināšanā, braukšanas maksas atvieglojumus, kā arī atbalstu izglītības iegūšanā un patstāvīgās dzīves uzsākšanā.

**Likuma “Par palīdzību dzīvokļa jautājumu risināšanā” 14.panta otrā daļa:** Par to, ka bez vecāku gādības palikušam bērnam, pēc pilngadības sasniegšanas būs nepieciešama palīdzība dzīvokļa jautājumu risināšanā, attiecīgā bērnu aprūpes iestāde, bāriņtiesa, ja bērns atrodas audžuģimenē, vai aizbildnis paziņo pašvaldības sociālajam dienestam. Šis paziņojums nosūtāms ne vēlāk kā sešus mēnešus pirms tam, kad beidzas bērna ārpusģimenes aprūpe.

**Sociālo pakalpojumu un sociālās palīdzības likuma 12.panta sestā daļa:** Pašvaldības sociālajam dienestam pēc tam, kad saņemta informācija par bāreņa vai bez vecāku gādības palikuša bērna pilngadību un ārpusģimenes aprūpes beigšanos, ir pienākums izvērtēt minētās personas vajadzības un resursus un tai pēc patstāvīgas dzīves uzsākšanas sniegt nepieciešamos atbalsta pasākumus, kā arī vismaz divus gadus pēc patstāvīgas dzīves uzsākšanas novērtēt personas sociālās situācijas izmaiņas.

**Quality4Children Standarti bērnu ārpusģimenes aprūpei Eiropā 15., 16. un 17.standarts.**

**ANO Ģenerālās asamblejas Rezolūcija Nr.64/142. Pamatnostādnes par bērnu alternatīvo aprūpi.**

**Sadarbības procesa shēma**

|  |
| --- |
| - Audžuģimene sadarbībā ar atbalsta centru, gatavojot bērna psihofizioloģiskās attīstības pārskatu bērnam, kuram līdz pilngadības sasniegšanai ir atlicis viens gads, ņem vērā specifiskās bērna vajadzības saistībā ar patstāvīgas dzīves uzsākšanu.- Bērna vajadzību identificēšanai un specifiska atbalsta sniegšanai bērnam saistībā ar patstāvīgas dzīves uzsākšanu, atbalsta centrs rekomendē audžuģimenei izmantot papildmateriālus.[[1]](#endnote-1) - Atbalsta centrs sadarbībā ar audžuģimeni izstrādā jaunieša individuālās attīstības plānu[[2]](#endnote-2). Jaunieša IAP izstrādē ņem vērā ar patstāvīgas dzīves uzsākšanu aktualizējušās jaunieša vajadzības un kopā ar audžuģimeni plāno jaunietim nepieciešamo atbalstu. |
|  |
| Vienu gadu pirms audžuģimenē ievietotā bērna pilngadības sasniegšanas bāriņtiesa, kas pieņēmusi lēmumu par bērna ievietošanu audžuģimenē, un bērna izcelsmes pašvaldības sociālais dienestus organizē starpinstitūciju sanāksmi[[3]](#endnote-3) par atbalsta plānošanu jaunieša patstāvīgas dzīves uzsākšanai. Starpinstitūciju sanāksmē piedalās audžuģimene, jaunietis un atbalsta centrs. |
|  |
| Ne vēlāk kā 6 mēnešus pirms jaunieša pilngadības sasniegšanas audžuģime­ne rakstiski informē jaunieša pašvaldību par laiku, kad jaunietim beidzas ārpusģimenes aprūpe un viņam būs nepieciešams atbalsts izglītības iegūšanā un patstāvīgās dzīves uzsākšanā, kā arī palīdzība dzīvokļa jautājuma risināšanā. |
|  |
| Ne vēlāk kā 6 mēnešus pirms jaunieša pilngadības sasniegšanas audžuģi­mene sadarbībā ar bāriņtiesu rakstiski informē jaunieti par tiesībām saņemt palīdzību dzīvokļa jautājuma risināšanā, braukšanas maksas atvieglojumus, kā arī atbalstu izglītības iegūšanā un patstāvīgās dzīves uzsākšanā. |
|  |
| Ja jaunietim būs nepieciešama palīdzība dzīvokļa jautājumu risināšanā, bērna BT par to rakstiski informē SD ne vēlāk kā 6 mēnešus pirms bērna pilngadības sasniegšanas.  |
|  |
| Kad audžuģimenē uzņemtais jaunietis sasniedz pilngadību, pašvaldības sociālais dienests veic jaunieša vajadzību un resursu izvērtē­jumu un sniedz patstāvīgas dzīves uzsākšanai nepieciešamo atbalstu, kā arī vismaz divus gadus pēc patstāvīgas dzīves uzsākšanas novērtē jaunieša sociālās situācijas izmaiņas. |

1. Papildmateriāli audžuģimenei, sniedzot atbalstu bērnam saistībā ar patstāvīgas dzīves uzsākšanu:

4.pielikums. Kontrolsaraksts audžuģimenēm, lai noteiktu jaunieša vajadzības patstāvīgas dzīves uzsākšanai.

5.pielikums. Patstāvīgas dzīves uzsākšanai nepieciešamās sociālās un dzīves prasmes.

6.pielikums. Sociālās garantijas jauniešiem pēc ārpusģimenes aprūpes.

7.pielikums. Paraugs jaunieša budžeta plānošanai. [↑](#endnote-ref-1)
2. Turpmāk – Jaunieša IAP. [↑](#endnote-ref-2)
3. Starpinstitucionālās sanāksmes mērķis ir pārrunāt jaunieša patstāvīgas dzīves sagatavošanas un uzsākšanas procesu, aktuālo situāciju dzīvokļa jautājuma risināšanā, sociālo garantiju saņemšanas iespējas, izvērtēt jaunietim nepieciešamo atbalstu un reālās vajadzības tuvākās nākotnes perspektīvā, savstarpēji apmainīties ar informāciju un vienoties par risināmajiem jautājumiem, lai jaunieša patstāvīgās dzīves uzsākšana un ar to saistītās izmaiņas būtu pēc iespējas atbalstītas. Tikšanās laikā ir iespējams noskaidrot arī paša bērna viedokli par laiku, kad, pilngadību sasniedzot, bērnam pašam vajadzēs sevi apgādāt. [↑](#endnote-ref-3)